–A platformok és az üzleti vállalkozások közötti kapcsolatokról szóló rendelet (P2B) megfelelő átláthatósági jogokat biztosít az online közvetítő szolgáltatások üzleti felhasználói számára, beleértve az ajánlatoknak a szolgáltatásaikból való eltávolítását megelőző minimális felmondási időt és a vitarendezés eszközeit.

–Az adatmegosztási jogszabályra irányuló javaslat a vállalkozások közötti, valamint a vállalkozások és a kormányzat közötti adatmegosztással foglalkozik, de nem tartalmaz új jelentéstételi kötelezettségeket az online platformokra vonatkozóan.

–Az általános adatvédelmi rendelet (GDPR) alkalmazandó a személyes adatoknak a hatóságok és az online platformok általi kezelésére (ideértve azokat az eseteket is, amikor ez a nyilvántartási számok megadásához és az ezeket a számokat tartalmazó nyilvántartás vezetéséhez szükséges); valamint a személyes adatoknak az online (a rövid távú szálláshely-kiadási szolgáltatásokról jelentős mennyiségű adatot tároló) platformok és a hatóságok közötti cseréjére. Az általános adatvédelmi rendelet kimondja, hogy személyes adatok kezelésére csak akkor kerülhet sor, ha az adatkezelésnek van jogalapja (pl. az adatkezelés jogi kötelezettség teljesítéséhez vagy közérdekű feladat elvégzéséhez szükséges). A javaslat meghatározza a személyes adatok jogszerű kezelésének indokait, amely a rövid távú szálláshely-szolgáltatási ágazat átláthatóságának növeléséhez szükséges, továbbá adatvédelmi biztosítékokat ír elő az általános adatvédelmi rendeletnek való teljes körű megfelelés biztosítása érdekében.

–Az egységes digitális kapuról szóló rendelet megkönnyíti az információkhoz való online hozzáférést és az e-kormányzati eljárásokat. Az adminisztratív terhek csökkentése és annak biztosítása érdekében, hogy a javaslat által szabályozott adminisztratív eljárások megfeleljenek az egységes digitális kapuról szóló rendeletnek, a javaslat ezeket az adminisztratív eljárásokat felveszi az említett rendelet I. és II. mellékletébe.

–A DAC7 irányelv szerinti, 2023. január 1-jétől alkalmazandó új szabályok előírják az online platformok számára, hogy szolgáltassanak bizonyos információkat a rajtuk keresztül értékesítők jövedelméről. Ezeket az információkat éves rendszerességgel és csak az érintett tagállamok adóhatóságaival kell megosztani, hacsak más jogszabályok másként nem rendelkeznek.

•Összhang az Unió egyéb szakpolitikáival

A javaslat összhangban áll a Bizottság azon prioritásaival, amelyek célja egyfelől az EU-nak a digitális kor kihívásaira való felkészítése, másfelől a jövő kihívásaira felkészült, az emberek javát szolgáló gazdaság kiépítése.Ez az EU kkv-stratégiájának is részét képezi, figyelemmel a rövid távú szálláshely-kiadási szolgáltatás szegmensében részt vevő számos kkv-szereplő szükségleteire, beleértve a platformokat is. A javaslat foglalkozni fog továbbá az „Átállási pálya az idegenforgalom számára” című kiadványban és a városfejlesztési menetrendben megfogalmazott, a rövid távú szálláshely-kiadási szolgáltatások szegmensének átláthatóbbá tételét célzó uniós keret elfogadására irányuló felhívásokkal is.

A javaslat szerinti intézkedések célja a hiányosságok célzott megszüntetése és a fennmaradó bizonytalanságok leküzdése a rövid távú szálláshelykiadás kiegyensúlyozott fejlődésének elősegítése érdekében. A javaslat összhangban lesz a fenntartható fejlődési célokkal (különösen a 11. fenntartható fejlődési céllal – fenntartható városok és közösségek), és hozzájárul azok teljesítéséhez azáltal, hogy biztosítja a hatóságok számára a rövid távú szálláshely-kiadási ágazat arányos és fenntartható szabályozásához szükséges eszközöket és adatokat. Támogatni fogja továbbá az Európa jövőjéről szóló konferenciának a következőre irányuló javaslatát: „befektetés az idegenforgalmon és kultúrán alapuló gazdaságba, a számos kisebb európai úti célt is beleértve”. A javaslat ki fogja egészíteni az összes meglévő jogi eszközt, és azokra fog épülni, továbbá összhangban lesz az uniós versenyjoggal, a nemzetközi kereskedelmi kötelezettségvállalásokkal, valamint a digitális évtizedben érvényre juttatandó digitális jogokról és elvekről szóló európai nyilatkozattal.